Lav et referat af nedenstående tekst:

Tekst:
- Go'daw Klaus, råber Rose Borchert, da en mand i rød jakke træder ind i forretningen. - Go'daw Rose, lyder svaret retur. Rose Borchert vender blikket tilbage mod den kunde, hun er ved at ekspedere. - Det bliver 225 kroner, Marianna. - Hva så, går det godt med dig? spørger hun den næste kunde i køen. Hun er på fornavn med sine kunder. Hun kender dem, for hun har været købmand i den lille by ved Vesterhavet i 26 år. Men nu er det snart slut. - Jeg elsker mit job, siger hun med tårer i øjnene. Og derfor gør det ondt på hende, at hun ikke kan finde en løsning på sin situation. - Udgifterne bliver for høje. Med den lille omsætning vi har, så kan vi ikke klare det. Ikke den første butik, der lukker Købmanden har på ganske kort tid mere end fordoblet sine udgifter til el. Så nu er beslutningen truffet. Grossisten er opsagt, medarbejderne har fået besked. Rose Borchert slutter sig således til statistikken over forretninger, der må dreje nøglen om. - Jeg har det dårligt. Men jeg er nødt til det, for jeg skal tænke på mig selv, siger hun. Købmanden fortæller, at der generelt er en lavere omsætning i vintermånederne, fordi turisterne ikke er i området. - Vi har en discountbutik fem-seks kilometer herfra. Jeg forstår det godt. Alle tænker på sig selv. Vi har bare glemt, at vi har et lille samfund her, vi skal have opbakning til. Den manglende omsætning er en del af årsagen til, at butikken lukker. Men elregningen er det, der har fået korthuset til at vælte. - Regningen er steget med 20.000 fra juni til juli til i alt 74.000. Og nu har jeg fået en regning, der skal betales til oktober på 100.000 kroner, siger den opgivende købmand. Lokale frygter byens fremtiden Mange af de lokale indbyggere er bange for, hvad butikkens lukning får af konsekvenser for byen. For én ting, er, at der ikke længere et sted, hvor der kan hentes mælk og mel. En anden udfordring er, at det blive svært at lokke nye borgere til. - Det er vores eneste mulighed for at handle ind her. Jeg kan ikke forstå, at de (politikerne, red.) ikke snart skal gribe ind og gøre et eller andet, siger Sonja Jepsen, der bor i Vestervig. - Der er da ingen, der har lyst til at flytte her til Vestervig, når der ikke er købmand. Det tror jeg ikke, siger Inger Slavensky, der er bosat i byen. Oppe hos kassen går snakken også. - Vi har kendt hinanden igennem mange år, så det er ikke nemt at sige farvel, siger Rose Borchert til en kunde. Han spørger om hun i fremtiden vil drive en kiosk i stedet. - Det tror jeg desværre ikke, svarer hun. Hun har ikke mod på det. I stedet er der 50 procent på frostvarer og et håb om, at butikkens lokaler bliver solgt hurtigst muligt.

Referat:
Elregningen for august lyder på over 100.000 kroner for købmanden i Vestervig. Det kan økonomien ikke bære, så nu lukker indehaveren forretningen efter 26 år.